Kolambusas (Ohajas)
Kolámbusas (angl. Columbus) – miestas vidurio rytinėje Jungtinių Amerikos Valstijų dalyje, didžiausias Ohajo valstijoje, jos sostinė. Upių uostas prie Sajoto ir Ouletendžio santakos, oro uostas. Lėktuvų, raketų, pramonės automatinės įrangos, automobilių dalių, namų apyvokos reikmenų gamyba, ketaus liejimas, maisto, stiklo, siuvimo, avalynės, poligrafijos pramonė. Veikia metalurgijos mokslinio tyrimo institutas, 3 universitetai, meno galerija, simfoninis orkestras, valstijos biblioteka ir muziejus, vienas didžiausių pasaulyje rožynų. Netoli Kolambuso įsikūrusi Rikenbakerio karinių oro pajėgų bazė.